ฝังเข็มยาคุมแล้วประจำเดือนมาไม่หยุดเลยมากระปริบกะปรอยทุกวันเลยตอนนี้ลูก4เดือนแล้วยังมาทุกวันเลย ถ้าหากมีเพศสัมพันธ์จะท้องไหม ทำอย่างไรประจำเดือนถึงจะมาตามปกติ
สวัสดีค่ะ ผลข้างเคียงของยาฝังคุมกำเนิดนั้น ที่พบได้บ่อยคือทำให้มีเลือดออกแบบกะปริดกะปรอย โดยจะมีปริมาณน้อยๆ ซึ่งอาการก็มักจะดีขึ้น หลังฝังไปซักระยะ แต่อาจนานเป็นปีได้ ส่วนในบางราย อาจทำให้มีเลือดประจำเดือนมาบ่อย มาปริมาณมาก หรือเลือดออกติดต่อกันนาน แต่ประมาณครึ่งหนึ่ง เลือดจะค่อยๆ มาห่างขึ้นหลังจาก 3 เดือนไปแล้ว หรือในบางรายก็อาจทำให้ประจำเดือนขาดหายไปได้ดังนั้น การที่มีเลือดออกกะปริดกะปรอยมาตลอด 4 เดือนตั้งแต่หลังฝังยาคุมกำเนิดดังกล่าว ถือเป็นผลข้างเคียงของยาฝังที่สามารถพบได้ แต่เนื่องจากออกนานเกินไป อาจส่งผลทำให้เกิดภาวะโลหิตจางได้ ในกรณีนี้ ควรไปพบสูติ-นรีแพทย์ เพื่อพิจารณารับยาฮอร์โมนเสริม ซึ่งแพทย์มักจะจ่ายยาเม็ดคุมกำเนิดชนิดฮอร์โมนรวมให้ทานควบคู่ไปด้วย (หากไม่ได้ให้นมลูกแล้ว) ประมาณ 1-2 เดือน แล้วประเมินอาการอีกครั้ง หรืออาจให้ทานยาหยุดการไหลของเลือดก็ได้ เช่น tranexamic acid (กรดทรานเอกซามิก) หรือพิจารณาถอดยาฝังคุมกำเนิดออก เป็นต้น